આપણી વચ્ચે ઘણા બધાં શિષ્યો રહેલાં છે. આપણે કોઈનામાં એક ગુણ જોઈએ અને આપણી પડખે જે ઉભું રહ્યું હોય તેનાં વિશેની તમામ બાબતો ભૂલી જતાં હોઈએ છીએ. આપણે એ નવી વ્યક્તિને તે જ સ્તર આપી દેવા માટે આતુર થઇ જતાં હોઈએ છીએ કારણકે તેમની એક વાત આપણને પસંદ પડી ગઈ હોય છે. આમ કરવામાં, આપણે આપણી પ્રેમાળ વ્યક્તિએ વર્ષો સુધી કરેલી આપણી કાળજી, બંધન, યાદોને ભૂલી જતાં હોઈએ છીએ. આપણે હજી કોઈને થોડી વાર પહેલાં જ મળ્યાં હોઈએ અને તેને જો કોઈ શકિતનું પ્રદર્શન કર્યું હોય તો તેનાંથી અંજાઈને આપણે પ્રબુદ્ધ એવા બુદ્ધને પણ ભૂલી જતાં હોઈએ છીએ. કોઈ પુરુષ કે સ્ત્રી જો તમારી જોડે સુંદર રીતે વાત કરે, તમારી તરફ થોડી વાર માટે થોડું ધ્યાન આપે કે તમે તરત ઘરે જઈને તમારા જીવનસાથીને કહેવા લાગો છો કે આ વ્યક્તિ કેટલી સારી છે અને તમારા પતિ કે પત્નીએ પણ તેમનાં જેવું બનવાનું લક્ષ્ય રાખવું જોઈએ.આવું કરીને, આપણે તેમની વર્ષો સુધીની મહેનતની કિંમત ફક્ત એક મુઠ્ઠીભર ચોખા જેટલી આંકી નાંખીએ છીએ. પેલા જેવા બનો, ફલાણા જેવાં કપડા પહેરો, તેની જેમ ખાવ અને એનાં જેટલું કમાવ, તેનાં જેવું વર્તન કરો વિગેરે-વિગેરે. આપણામાંનાં મોટાભાગનાં લોકો, પેલાં શિષ્યોની જેમ, સાશ્વતપણે કોઈ બીજા યોગીઓની સિદ્ધીઓ જોઈ-જોઈને પ્રભાવિત થઇ જતાં હોઈએ છીએ અને બુદ્ધને તેમનાં જેવું વર્તવાનું કહી દેતાં હોઈએ છીએ.